官渡柳歌送李員外承恩往揚州覲省
作者：獨孤及
朝代：唐

paragraphs: 君不見官渡河兩岸，三月楊柳枝。
千條萬條色，一一勝綠絲。
花作鉛粉絮，葉成翠羽帳。
此時送遠人，悵望春水上。
遠客折楊柳，依依兩含情。
夾郎木蘭舟，送郎千里行。
郎把紫泥書，東征覲庭闈。
脫却貂襜褕，新著五綵衣。
雙鳳幷兩翅，將雛東南飛。
五兩得便風，幾日到揚州。
莫貪揚州好，客行剩淹留。
郎到官渡頭，春闌已應久。
殷勤道遠別，爲謝大堤柳。
攀條儻相憶，五里一回首。
明年柳枝黃，問郎還家否。